Iktatószám: P/23-3/2021

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2021. december 9-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Zakó László**: Köszönti a Pénzügyi és Térségfejlesztési Bizottság tagjait, Főjegyző Urat, Alelnök Urakat és a megjelenteket. Megállapítja, hogy a Pénzügyi Bizottság határozatképes, 5 főből 4 fő jelen van. Van –e kérdés, hozzáfűzni való a kiküldött napirenddel kapcsolatban. Ennek hiányában a napirendi pontokat szavazásra bocsátja.

**6/2021. (XII.9.) PB számú határozat**

*A Zala Megyei Közgyűlés Pénzügyi Bizottsága az elnök által előterjesztett napirendeket 4 igen szavazattal egyhangúan elfogadta.*

**Strázsai Zoltán:** Tisztelettel köszönti a megjelenteket, Főjegyző Urat és a hivatali dolgozókat. Megállapítja, hogy a Térségfejlesztési Bizottság 7 főből 5 fővel határozatképes. Van –e valakinek hozzáfűzni valója, észrevétele? Amennyiben nincs, ennek hiányában a napirendi pontokat szavazásra bocsátja.

**7/2021. (XII.9.) TB számú határozat**

*A Zala Megyei Közgyűlés Térségfejlesztési Bizottsága az alelnök által előterjesztett napirendeket 5 igen szavazattal egyhangúan elfogadta.*

**Napirend tárgyalása:**

1. **Rendelet-tervezet a Zala Megyei Önkormányzat 2021. évi költségvetésének módosítására.**

**Zakó László:** Elolvasták, átnézték az előterjesztést. A szokásos átvezetéseket tartalmazza. Szóbeli kiegészítésre felkéri Hellerné Vizsy Ritát.

**Hellerné Vizsy Rita:** A 2021. évi költségvetés módosítása során a költségvetés főösszege 22.658 e Ft-tal emelkedik. A költségvetési rendeleten átvezetésre kerültek pályázatokat érintő bevételek, illetve pályázati elszámolásból eredő árfolyamkülönbözet. A módosításokat követően a költségvetés főösszege 1.007.018 e Ft-ra változik.

**Zakó László:** Kérdése, hogy az indoklás 2.§-ban szereplő 2%-os változás az csökkenést, vagy növekedést jelent?

**Dr. Mester László:** Növekedést jelent.

**Zakó László:** A Pénzügyi Bizottság részéről további kérdés nem merült fel.

**Strázsai Zoltán:** A Térségfejlesztési Bizottság részéről van –e kérdés az előterjesztéssel kapcsolatban? Amennyiben nincs, ennek hiányában a napirendi pontot szavazásra bocsátja.

**7/2021. (XII.9.) PB számú határozat**

*A Zala Megyei Közgyűlés Pénzügyi Bizottsága „Rendelet-tervezet a Zala Megyei Önkormányzat 2021. évi költségvetésének módosítására” című napirendi pontot 4 igen szavazattal elfogadta.*

**8/2021. (XII.9.) TB számú határozat**

*A Zala Megyei Közgyűlés Térségfejlesztési Bizottsága „Rendelet-tervezet a Zala Megyei Önkormányzat 2021. évi költségvetésének módosítására” című napirendi pontot 5 igen szavazattal egyhangúan elfogadta.*

1. **A Zala Megyei Önkormányzat pályázatainak jóváhagyása.**

**Dr. Mester László:** Jelenleg a TOP Plusz program keretében zajlanak kerékpárút pályázatok. 4 kerékpárútfejlesztésre kíván az önkormányzat pályázatot benyújtani első körben. Lesz még később is lehetőség további kerékpárútfejlesztésekre pályázni. A 4 pályázatból 3 pályázat már elkészült tervdokumentációval rendelkezik.

**Zakó László:** Rendszeresen kerékpározik Vonyarcvashegy és Keszthely között. Kérdezi, hogy mi alapján történik a kerékpárút kijelölése, meglévő igényeket szeretnénk –e kielégíteni, vagy a városszéli és lakott terület közötti kapcsolatot erősíteni? Mi a kiválasztási szempont rendszer? Kérdése érinti a Tornyiszentmiklós – Becsehely szakaszt is, mivel elvétve látható csak kerékpáros az érintett szakaszon.

**Bene Csaba:** Minden kerékpárút tervezésekor, jól átgondolt koncepció alapján történik a fejlesztés. Még az előző ciklusban például Lenti és Tornyiszentmiklós között valósult meg a kerékpárútfejlesztés, most ezt tovább szeretnék Becsehelyig kiterjeszteni. Továbbá tervezési szakaszban van a Becsehely-Sormás közötti kerékpárút is, így a Lenti és a Balaton összeköttetése is megvalósulna. Letenye környékéről a települések polgármestereinek jelzése alapján a munkába járáshoz szükségesek a kerékpárutak, mely a térségben elkészült fejlesztésekhez kapcsolódva turisztikai szerepet is betöltenek.

**Zakó László:** Hahót és Fakospuszta között épült kerékpárutat Hahót belterületén mintha elvágták volna. Gyenesdiás szakaszai is rossz állapotúak. Támogatja a fejlesztéseket, de úgy érzi, hogy nem teljesen a valós igények mentén valósulnak meg ezek a fejlesztések.

**Strázsai Zoltán:** Véleménye szerint többrétű igényeket elégítenek ki a kerékpárutak, többek között szabadidős igényeket, de úgy látja, hogy helyi lakosként is sokan kerékpároznak, hiszen a jelentősen megnövekedett személy –és tehergépjármű forgalom miatt a közlekedésben hatalmas változás történt, és fontos a kerékpárosok balesetmentes, biztonságos közlekedése. A turizmusos kerékpározást is jónak látja, és a fejlesztések által a jövőbeni szakaszok is pozitívak, mindemellett fontos a jelenlegi kerékpárutak folyamatos karbantartása.

**Zakó László:** Megjegyzi, hogy Rédics határában a kukoricatáblában ér véget egy kerékpárút. Felkéri a bizottság tagjait, amennyiben nincs kérdés, vagy észrevétel, szavazzanak a napirendi pontról.

**8/2021. (XII.9.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Önkormányzat pályázatainak jóváhagyása” című napirendi pontot 4 igen szavazattal, egyhangúan elfogadta.*

**Strázsai Zoltán:** Kérdezi a bizottság tagjait, hogy van –e kérdés, vagy észrevétel az előterjesztéssel kapcsolatban. Amennyiben nincs, úgy szavazásra bocsátja.

**9/2021. (XII.9.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Önkormányzat pályázatainak jóváhagyása” című napirendi pontot 5 igen szavazattal, egyhangúan elfogadta.*

1. **A 2022. évi belső ellenőrzési terv jóváhagyása**

**Zakó László:** Úgy látja, a 2022. évi belső ellenőrzési terv tematikája nagyjából megfelel a tavalyi sémának. Kérdezi a bizottság tagjait, hogy az előterjesztéssel kapcsolatban van –e kérdés, észrevétel. Ennek hiányában a napirendi pontot szavazásra bocsátja.

**9/2021. (XII.9.) PB számú határozat**

*A Zala Megyei Közgyűlés Pénzügyi Bizottsága „A 2022. évi belső ellenőrzési terv jóváhagyása” című napirendi pontot 4 igen szavazattal, egyhangúan elfogadta.*

**Strázsai Zoltán:** Megkérdezte a bizottság tagjait, hogy van –e kérdés, vagy észrevétel az előterjesztéssel kapcsolatban. Amennyiben nincs, úgy szavazásra bocsátja.

**10/2021. (XII.9.) TB számú határozat**

*A Zala Megyei Közgyűlés Térségfejlesztési Bizottsága „A 2022. évi belső ellenőrzési terv jóváhagyása” című napirendi pontot 5 igen szavazattal, egyhangúan elfogadta.*

1. **A Zala Megyei Közgyűlés 2022. évi munkatervének elfogadása**

**Zakó László:** Az előterjesztést megkapták. Az általa készített javaslatok közül az egyiket Elnök Úr bevette az előterjesztésbe. Tett egy javaslatot arra vonatkozóan, hogy a TOP pályázatok döntési mechanizmusába is betekintést nyerjenek, azonban Elnök Úr ezt nem fogadta el. A települések pályázatairól úgy döntenek titoktartás mellett, hogy nem látnak mögé, melyik pályázat miért kerül elutasításra. Tekintve, hogy az egyik javaslata szerepel az előterjesztésben, további kérdés és hozzászólás hiányában a napirendi pontot szavazásra bocsátja és támogatja.

**10/2021. (XII.9.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Közgyűlés 2022. évi munkatervének elfogadása” című napirendi pontot 4 igen szavazattal elfogadta.*

**Strázsai Zoltán:** Kérdezi a bizottsági tagoktól, hogy van –e kérdés, vagy egyéb észrevétel. Amennyiben nincs, a napirendi pontot szavazásra bocsátja.

**11/2021. (XII.9.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Közgyűlés 2022. évi munkatervének elfogadása” című napirendi pontot 5 igen szavazattal, egyhangúan elfogadta.*

**Zakó László:** Az együttes ülést bezárja. A Térségfejlesztési Bizottság az együttes ülést követően folytatja a munkát.

K.m.f.

 Strázsai Zoltán Zakó László

a Térségfejlesztési Bizottság alelnöke a Pénzügyi Bizottság elnöke

Vincze Tibor

a Pénzügyi Bizottság tagja